DELEGIRANA UREDBA KOMISIJE (EU) 2021/2065

оd 25. kolovoza 2021.

o uspostavi plana za odbačeni ulov za ribolov romba kvrgaša u Crnome moru

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6.,

budući da:

(1) Cilj Uredbe (EU) br. 1380/2013 postupno je napuštanje prakse odbacivanja ulova u svim vrstama ribolova Unije uvođenjem obveze iskrcavanja.

(2) Za područje Crnog mora u članku 15. Uredbe (EU) br. 1380/2013 utvrđuje se obveza iskrcavanja za sav ulov vrsta koje podliježu ograničenjima ulova. Na temelju članka 15. stavka 1. točke (d) Uredbe (EU) br. 1380/2013, obveza iskrcavanja primjenjuje se na vrste koje definiraju ribarstvo najkasnije od 1. siječnja 2017. Romb kvrgaš je jedna od tih vrsta.

(3) Komisija je 20. listopada 2016. donijela Delegiranu uredbu (EU) 2017/87 (2) o uspostavi plana za odbačeni ulov za ribolov romba kvrgaša u Crnome moru kojom se dopušta izuzeće na temelju stope preživljavanja za romba kvrgaša ulovljenog jednostrukim mrežama stajaćicama. Primjenjuje se od 1. siječnja 2017. do 31. prosinca 2019.

(4) Bugarska i Rumunjska imaju izravni upravljački interes za ribolov romba kvrgaša u Crnome moru. Te su države članice 12. veljače 2021. Komisiji dostavile zajedničku preporuku u kojoj su zatražile obnovu plana za odbačeni ulov i izuzeće na temelju stope preživljavanja za romba kvrgaša ulovljenog jednostrukim mrežama stajaćicama u Crnome moru. Te su države članice 15. srpnja 2021. dostavile ažuriranu zajedničku preporuku. Relevantna znanstvena tijela dala su znanstveni doprinos kad je riječ o visokim stopama preživljavanja te vrste.

(5) Znanstveni, tehnički i gospodarski odbor za ribarstvo (STECF) (3) ocijenio je podnesenu ažuriranu zajedničku preporuku i napomenuo da je potrebno poboljšati dostavljene informacije. Komisija potvrđuje postojanje znanstvenih studija (4) kojima se dokazuje visoka stopa preživljavanja za romba kvrgaša ulovljenog plovilima iz zemalja koje nisu članice EU-a koja upotrebljavaju jednostruke mreže stajaćice u Crnome moru. S obzirom na to da se studije odnose na isti morski bazen, vrste i alate koji su uključeni u izuzeće koje su zatražile Bugarska i Rumunjska, Komisija smatra da bi tu studiju trebalo uzeti u obzir za potrebe izuzeća.

(6) Na temelju znanstvenih dokaza i STECF-ove procjene izuzeće na temelju stope preživljavanja dopušteno člankom 15. stavkom 4. točkom (b) Uredbe (EU) br. 1380/2013 trebalo bi uvrstiti u ovu Uredbu na godinu dana.

(7) Te bi države članice trebale do 1. svibnja 2022. dostaviti dodatne podatke o procjenama preživljavanja u vezi s ribolovom jednostrukim mrežama stajaćicama za romba kvrgaša.

(8) Budući da mjere predviđene ovom Uredbom izravno utječu na gospodarske aktivnosti povezane sa sezonom ribolova plovila Unije te na njezino planiranje, ova bi Uredba trebala stupiti na snagu odmah nakon objave. U skladu sa zajedničkom preporukom i uzimajući u obzir vremenski okvir iz članka 15. stavka 1. Uredbe (EU) br. 1380/2013 ova bi se Uredba trebala primjenjivati od 1. siječnja 2022.,

DONIJELA JE OVU UREDBU:

Članak 1. Provedba obveze iskrcavanja Obveza iskrcavanja predviđena člankom 15. stavkom 1. Uredbe (EU) br. 1380/2013 primjenjuje se u Crnome moru na ribolov romba kvrgaša (Psetta maxima) usidrenim jednostrukim mrežama stajaćicama (oznaka alata (5): GNS) u skladu s ovom Uredbom.

Članak 2. Definicija Za potrebe ove Uredbe „Crno more” znači pomorske vode u geografskom potpodručju 29. Opće komisije za ribarstvo Sredozemlja (GFCM) kako je definirano u Prilogu I. Uredbi (EU) br. 1343/2011 Europskog parlamenta i Vijeća (6).

Članak 3. Izuzeće na temelju stope preživljavanja 1. Izuzeće od obveze iskrcavanja u skladu s člankom 15. stavkom 4. točkom (b) Uredbe (EU) br. 1380/2013 za vrste za koje znanstveni dokazi pokazuju visoke stope preživljavanja primjenjuje se u 2022. na ulov romba kvrgaša (Psetta maxima) usidrenim jednostrukim mrežama stajaćicama u Crnome moru. 2. Romb kvrgaš (Psetta maxima) ulovljen u slučajevima iz stavka 1. odmah se pušta u more na području na kojem je ulovljen. 3. Do 1. svibnja 2022. države članice koje imaju izravni upravljački interes za ribolov romba kvrgaša u Crnome moru Komisiji dostavljaju dodatne podatke o procjenama stope preživljavanja u vezi s ribolovom romba kvrgaša jednostrukim mrežama stajaćicama i sve druge relevantne znanstvene informacije u prilog izuzeću iz stavka 1. STECF ocjenjuje te podatke najkasnije do 31. srpnja 2022.

Članak 4. Ova Direktiva stupa na snagu sljedećeg dana od dana objave u Službenom listu Europske unije. Primjenjuje se od 1. siječnja do 31. prosinca 2022.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 25. kolovoza 2021. Za Komisiju Predsjednica Ursula VON DER LEYEN

(1) SL L 354, 28.12.2013., str. 22.

(2) Delegirana uredba Komisije (EU) 2017/87 od 20. listopada 2016. o uspostavi plana za odbačeni ulov za ribolov romba kvrgaša u Crnome moru (SL L 14, 18.1.2017., str. 9.).

(3) Izvješća Znanstvenog, tehničkog i gospodarskog odbora za ribarstvo (STECF) – Ocjena zajedničkih preporuka u vezi s obvezom iskrcavanja za 2021. (STECF-21-05). Ured za publikacije Europske unije, Luxembourg. Dostupno ovdje: https://stecf.jrc.ec.europa.eu/documents/43805/2537709/STECF+PLEN+19-02.pdf

(4) Basaran, F. i N. Samsun, 2004, Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions, Aquaculture International 12: 321.–331., 2004.; Giragosov, V. i A. Nikolayevna Khanaychenko, 2012, The State-of-Art of the Black Sea Turbot Spawning Population off Crimea (1998.–2010.), Turkish Journal of Fisheries and Aquatic Sciences, rujan 2012., DOI: 10.4194/1303-2712-v12_2_25; Samsun, N. i F. Kalayci, 2005, Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004, Turkish Journal of Fisheries and Aquatic Sciences 5: 57-62 (2005).

(5) Oznake ribolovnih alata iz ove Uredbe odnose se na oznake iz Priloga XI. Provedbenoj uredbi Komisije (EU) br. 404/2011 o detaljnim pravilima za provedbu Uredbe Vijeća (EZ) br. 1224/2009 o uspostavi sustava kontrole Zajednice za osiguranje sukladnosti s pravilima zajedničke ribarstvene politike (SL L 112, 30.4.2011., str. 1.). Za plovila čija je duljina preko svega manja od 10 metara, oznake ribolovnih alata iz ove tablice odnose se na oznake iz klasifikacije ribolovnih alata FAO-a.

(6) Uredba (EU) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov u području Sporazuma o GFCM-u (Opća komisija za ribarstvo Sredozemlja) i o izmjeni Uredbe Vijeća (EZ) br. 1967/2006 o mjerama upravljanja za održivo iskorištavanje ribolovnih resursa u Sredozemnom moru (SL L 347, 30.12.2011., str. 44.).